Helga Moos (V), 2001-05-22:
Allerførst vil jeg sige tak for den gennemgående venlige modtagelse, som forslaget har fået.
Vi har jo at gøre med noget helt specielt, og det er måske en kilde til misforståelser, fordi nogle måske har en skitse, hvor vi sidder med et mere gennemarbejdet forslag, så det kan måske give anledning til nogle misforståelser undervejs.
Men når jeg ser på det gennemarbejdede forslag, som man er kommet med fra arbejdsgruppen nede i Tønder, må jeg sige, at de har tænkt store tanker.
Det handler om, at man laver en helt ny type uddannelse, hvor man vælger at tage udgangspunkt i et behov.
Det er jo interessant, at man finder et behov og så tager det udgangspunkt for en uddannelse.
Og det behov er i hvert fald sådan, at vi, der har haft med kommuner og amter at gøre, indimellem har noteret os, at der vitterlig er et behov.
De mennesker, der er ansat i forvaltningerne, er ikke altid lige gode til at kommunikere med lokalbefolkningen. Det er en helt ny type uddannelse, hvor man tager det naturvidenskabelige som den ene del og det forvaltningsmæssige som den anden del og under det forvaltningsmæssige det praktikorienterede, sådan at vi får uddannet nogle mennesker, som er i stand til at kommunikere med de almindelige borgere, som jo tit er involveret i miljøspørgsmål.
Det er altså ikke lige meget, om man har en indgang til tingene, sådan at man kan få det til at glide, eller om man har en indgang, sådan at man ensidigt er fokuseret på det naturvidenskabelige.
Det kan være biologi, eller det kan være andre meget specielle uddannelser, som ikke åbner for en forvaltningsmæssig indsigt.
Det er der i
Sønderjylland
Så det er ikke det, der er problemet.
Hvis vi går ind og ser på, hvad det kan komme til at koste, så er det sådan, at vi har et uddannelsesniveau i Danmark, og da vi har den samme mængde unge, vil det være sådan, at de unge vil vælge denne her uddannelse, fordi den har en anden kvalitet.
Det er det, der er hele ideen med den.
Det er i øvrigt også derfor, den skal ligge i Tønder, fordi en uddannelse med det indhold naturligt må ligge i Tønder. Hr. Søren Kolstrup brugte udtrykket »marsken som
argument«
Jamen det er helt sikkert, at det er et godt argument.
Vadehavet er det eneste naturområde, der har en helt særskilt lov.
Det vil da være oplagt, at man øver unge mennesker under uddannelse i, hvordan de skal forvalte netop i et sådant område, hvor der foregår så meget forvaltning, og hvor det er så vigtigt, at forvaltningen kommer til at glide på en fornuftig måde, så man ikke får lokalbefolkningen i opposition, men i stedet for får lokalbefolkningen til at arbejde med i en positiv dialog om et mål.
Så når vi beder om, at naturforvalteruddannelsen kommer til at ligge i Tønder, er det ikke et udtryk for, at nu skal vi med djævelens vold og magt have placeret en uddannelse i Tønder.
Det handler om, at man har beskrevet en uddannelse, at man har lavet et virkeligt gennemarbejdet projekt lokalt i Tønder.
Man siger altid, at lokalområderne må komme med gode ideer til, hvordan vi kan få udvikling i lokalområderne.
Når de så kommer med et virkelig gennemarbejdet projekt, der udspringer af et lokalområdes særlige egenart, så vifter man det til side og siger, at det ikke lige var det og det ikke lige var her osv.
Det holder ikke.
Her har vi i hvert fald noget, som med rimelighed bør ligge i Tønder.
Der blev anket over, at man ikke har arbejdet med, om der nu er behov for en naturforvalteruddannelse.
Jamen der ligger gennemarbejdede skitser til, hvordan behovet vil være, hvordan efterspørgslen inden for kommuner, inden for amter, inden for staten, inden for rådgivende ingeniører og hele det internationale arbejdsområde på de her felter vil udvikle sig.
Man kan jo regne ud, hvor mange der skal ansættes i tekniske forvaltninger.
Det er jo ingen hemmelighed, og det viser klart, at der er et behov.
Når man har valgt at lave en uddannelse med plads til 60 unge mennesker i 3 år, er det 180 elever, der kan gå der.
Der kommer 60 ud hvert år.
Der er en efterspørgsel.
Kommuner, amter, rådgivende ingeniører osv. har brug for den type uddannede mennesker.
Med de meldinger, vi har fået i dag, kan vi jo godt se, at det ikke bliver regeringen, der sådan aktivt går ind for, at vi kommer videre.
Men jeg har været utrolig glad for at høre Enhedslistens melding om, at hvis vi kan få lagt noget kvalitet ind, forstået på den måde at vi skal have skabt en uddannelsesprofil, som berettiger til, at der bliver lagt en uddannelse i Tønder, fordi den er noget særligt, så kan vi arbejde videre på sagen.
Det har vi selvfølgelig i sinde at gøre.
Jeg vil efterfølgende prøve at tage en snak med hr. Søren Kolstrup om, hvad det er for ting, som vi kan enes om, og så må vi se, hvor langt vi kommer.
Til slut vil jeg sige, at når jeg ser de meldinger, der
er kommet fra socialdemokraterne lokalt dernede,
kan jeg kun sige, at der må være en eller anden mangel på samtale mellem det lokale Socialdemokrati og Socialdemokratiet på Christiansborg.
Jeg ser, at det lokale Socialdemokrati bakker meget op om, at der skal lægges en naturforvalteruddannelse i Tønder, men det ser ud til, at der ikke er tilstrækkelig kommunikation mellem det lokale parti og partiet på Borgen.
Det er lidt ærgerligt.
Jeg vil sige tak for de pæne ord, der er faldet, og jeg håber, at jeg en dag kan sige, at det lykkedes.